《移家湖上作》
明代·王懋明

夙昔厌喧扰，湖堧聊聚庐。
五柳阴到门，客子携家初。
欢言治隐计，织屦兼艺蔬。
妻孥哂荒陋，而我良自舒。
鱼鸟适幽性，水竹澄贫居。
开帘峰翠繁，停舟潭月虚。
心与胜概遇，迹将城府疏。
养生黄精饭，销忧老氏书。
了悟损益理，何须儋石储。
食力愧伯鸾，攻文匪相如。
所长惟达命，天地宁穷予。

作者简介：王懋明，万历戊子进士，明嘉靖无锡诗人，华察与施渐、王懋明、姚咨的并称锡山四友。